S`isch no trochä gsi am Morgä, ämel vo obe n`abe. Monsieur isch glich nass gsi, wahrschiinlich wills uf däm tolle Moor-/Riedbode so super bequem gsi  isch zum liggä… So mit usschloofä (ha nid möge ufstoh, isch halb 7ni wordä), Ross putzä, Umpackä (nach geschtrige Problem mit dr "Foti-Täsche") und Zmorgä n`ässe isch es nach dä 9i wordä, bis mir ändlich wäg gsi si… Drfür hani gli ä "altä" Wanderriiter atroffä, mir mä schwarzä Karabagh usem Kaukasus… 22 und no topfit, und är au ganz ä lessige Typ… Uf jede Fall het er ä riese Freud gha an eus und mir an ihm au! I ha vo ihm no paar Tipps beträffend Wäg becho ("er goht dur ä Tunnel, oder?") -> s`het sich als  ä Metall-Röhrä usegstellt! Isch aber super gangä! Em Rhy noch ufwärts simmer super vorwärts cho, und ufem Sandwägli hei mr sogar no biz chönne galoppiere. Nachere Mittagspause (Monsieur het gmerkt, dass es am grosse grüene Züg Maischolbe dra het, und dass die no chäibe guet wäre   ) het`s denn afo rägne. Zerscht nid so ärnschthaft, so dass mr no trochä durä Schlosswald cho si. Dr Schlosswald isch  ganz toll, äfach sehr speziell, und bi däm Wätter au chli unheimlich… Und d`Müggli si wieder über eus här gfallä! Die paar hundert Meter durä Wald si regelrächt zur Tortur wordä! Und denn isch dr Räge cho… Zerscht hämmer nomol unter mä grossä Baum ä Pause gmacht, wo`s denn aber au dört het afo tropfä, hani mi agleggt und mr si wiiter.Für Rägewätter isch es eigentlich ä z`churzi Tagesetappe gsi.  Am 3i bini z`Sax im Volg go n`es Fruscht-Znacht ichaufä. I ha mini Bärgchetti jo scho lang gseh, und zerscht  het die no richtig Respäkt iigflööst, aber dr Grabserbärg wär scho gange, und s`hätt mi extrem gluschtet…  Aber bi Näbel, und bi däm Räge isch es scho nid so optimal…  I bi also viel z`früeh bim Hof vo Dürrs cho, und nachem richtige Frogä hani dr Isard chönne bim "Übergangs-Stall" uf d`Weid tue, und mol mini Sache afo tröchnä…  Denn het`s zur allgemeine Ufheiterig mol Schoggi geh, und ä warmi Duschi   ) Aber wäge däm het sich s`Wätter leider au nid besseret, und so het dr Herr Dürr em Isard ä Box us Quaderballe iigrichtet, sone cooli Sach!